
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 2218 

13 Αυγούστου 2014 


ΑΠΟΦΑΣΕΙ Σ 

Αριθμ. Δ6Α 1116174 ΕΞ2014 

Καθορισμός διαδικασίας προκήρυξης ανοιχτού διαγωνι¬ 
σμού για την πλήρωση των θέσεων του Προέδρου και 
των Μελών του Διοικητικού Συμβουλίου του Ελληνι¬ 
κού Δημοσιονομικού Συμβουλίου και της γραμματει¬ 
ακής υποστήριξης της Επιτροπής και λοιπά θέματα. 

Ο ΥΠΟΥΡΓΟΣ ΟΙΚΟΝΟΜΙΚΩΝ 

Έχοντας υπόψη: 

1. Τις διατάξεις του Μέρους Α' του ν. 4270/2014 (Α'143) 
«Αρχές δημοσιονομικής διαχείρισης και εποπτείας (εν¬ 
σωμάτωση της Οδηγίας 2011/85/ΕΕ) - δημόσιο λογιστικό 
και άλλες διατάξεις» και ειδικότερα τις διατάξεις της 
παραγράφου 3 του άρθρου 4 του ως άνω νόμου. 

2. Τις διατάξεις του π.δ. 185/2009 (Α'213) «Ανασύ¬ 
σταση του Υπουργείου Οικονομικών, συγχώνευση του 
Υπουργείου Οικονομίας και Οικονομικών με τα Υπουρ¬ 
γεία Ανάπτυξης και Εμπορικής Ναυτιλίας, Αιγαίου και 
Νησιωτικής Πολιτικής .... της Γενικής Γραμματείας Αι¬ 
γαίου και Νησιωτικής Πολιτικής» και του π.δ. 189/2009 
(Α'221) «Καθορισμός και ανακατανομή αρμοδιοτήτων 
των Υπουργείων». 

3. Τις διατάξεις του άρθρου 90 του Κώδικα Νομοθεσί¬ 
ας για την Κυβέρνηση και τα Κυβερνητικά Όργανα, που 
κυρώθηκε με το «άρθρο πρώτο» του π.δ. 63/2005 (Α'98) 
«Κωδικοποίηση της Νομοθεσίας για την Κυβέρνηση και 
τα Κυβερνητικά Όργανα». 

4. Των άρθρων 5, 8, 9 και 149 του ν. 3528/2007 (Α' 26) 
«Κύρωση του Κώδικα Κατάστασης Δημοσίων Πολιτικών 
Διοικητικών Υπαλλήλων και Υπαλλήλων Ν.Π.Δ.Δ.», όπως 
ισχύει. 

5. Τις διατάξεις του άρθρου 17 του ν. 3205/2003 (Α'297), 
όπως αντικαταστάθηκε από τις διατάξεις του άρθρου 7 
του ν. 3833/2010 (Α'40) «Προστασία της εθνικής Οικονο¬ 
μίας - Επείγοντα μέτρα για την αντιμετώπιση της δη¬ 
μοσιονομικής κρίσης» και του άρθρου 21 του ν.4024/2011 
(Α'226) «Συνταξιοδοτικές ρυθμίσεις, ενιαίο μισθολόγιο- 
βαθμολόγιο, εργασιακή εφεδρεία και άλλες διατάξεις 
εφαρμογής του μεσοπρόθεσμου πλαισίου δημοσιονο¬ 
μικής στρατηγικής 2012-2015», όπως ισχύουν. 

6. Τις διατάξεις του άρθρου 34 του ν. 1914/1990 (Α' 178) 
«Εκσυγχρονισμός και ανάπτυξη του δημόσιου τομέα και 
της κεφαλαιαγοράς, φορολογικές ρυθμίσεις και άλλες 


διατάξεις», σε συνδυασμό με τις διατάξεις του άρθρου 
13 του ν. 2346/1995 (Α' 220) «Δαπάνες κίνησης των μετα¬ 
κινούμενων προσώπων με εντολή του Δημοσίου εντός 
και εκτός της Επικράτειας για εκτέλεση υπηρεσίας και 
άλλες διατάξεις». 

7. Τις διατάξεις των άρθρων 7 και 8 του ν. 3469/2006 
(Α' 131) «Εθνικό Τυπογραφείο, Εφημερίς της Κυβερνή- 
σεως και λοιπές διατάξεις», όπως τροποποιήθηκε με 
το αρθρ. 29 του ν. 3536/2007 (Α'42) «Ειδικές ρυθμίσεις 
θεμάτων μεταναστευτικής πολιτικής και λοιπών ζητημά¬ 
των αρμοδιότητας Υπουργείου Εσωτερικών, Δημόσιας 
Διοίκησης και Αποκέντρωσης». 

8. Τις διατάξεις των άρθρων 1 εως 6 του ν. 3861/2010 
(Α' 112) «Ενίσχυση της διαφάνειας με την υποχρεωτική 
ανάρτηση νόμων και πράξεων των κυβερνητικών, διοι¬ 
κητικών και αυτοδιοικητικών οργάνων στο διαδίκτυο 
«Πρόγραμμα Διαύγεια» και άλλες διατάξεις», όπως τρο¬ 
ποποιήθηκε και ισχύει. 

9. Την αριθ. ΔΙΑΔΠ/Α/7841/19-4-2005 (Β' 539) κοινή από¬ 
φαση των Υπουργών Εσωτερικών, Δημόσιας Διοίκησης 
και Αποκέντρωσης και Οικονομίας και Οικονομικών 
«Συνεδρίαση συλλογικών οργάνων με τηλεδιάσκεψη». 

10. Το αριθ. π.δ.89/2014 (Α'134) «Διορισμός Υπουργών, 
Αναπληρωτών Υπουργών και Υφυπουργών». 

11. Το από 12-8-2014 μήνυμα ηλεκτρονικού ταχυδρο¬ 
μείου του Γραφείου Υπουργού Οικονομικών προς τη 
Διεύθυνση Οργάνωσης. 

12. Την αναγκαιότητα διορισμού του Προέδρου και των 
Μελών του Διοικητικού Συμβουλίου του Ελληνικού Δη¬ 
μοσιονομικού Συμβουλίου και παροχής γραμματειακής 
υποστήριξης στην Επιτροπή αξιολόγησης και επιλογής 
αυτών. 

13. Το γεγονός ότι από την παρούσα απόφαση δεν 
προκαλείται δαπάνη, αποφασίζουμε: 

Α. Τον καθορισμό διαδικασίας προκήρυξης ανοικτού 
διαγωνισμού και επιλογής του Προέδρου και των μελών 
του Διοικητικού Συμβουλίου του Ελληνικού Δημοσιονο¬ 
μικού Συμβουλίου 

1. Το Υπουργείο Οικονομικών δημοσιεύει στην ιστο¬ 
σελίδα του, καθώς και στον διαδικτυακό κόμβο νννννν. 
ορθΠ 9 ον. 9 Γ, πρόσκληση για την πλήρωση των θέσεων 
του Προέδρου και των μελών του Διοικητικού Συμβου¬ 
λίου του Ελληνικού Δημοσιονομικού Συμβουλίου, με 
την οποία καλεί τους ενδιαφερομένους υποψηφίους 
να υποβάλλουν, σε ηλεκτρονική διεύθυνση που τους 

γνωστοποιείται δια της πρόσκλησης, αίτηση και βιογρα- 
φικό σημείωμα, εντός εύλογου χρονικού διαστήματος, 
προσδιοριζόμενου στην πρόσκληση. 

Υποψηφιότητα που υποβάλλεται δεν εξετάζεται και 
απορρίπτεται ως απαράδεκτη, εφ’ όσον στην υποβαλλό¬ 
μενη αίτηση, η οποία υπέχει θέση υπεύθυνης δήλωσης, 
ο ενδιαφερόμενος δεν δηλώνει υπεύθυνα ότι: 

α) δεν έχει εκδοθεί σε βάρος του αμετάκλητη δικα¬ 
στική απόφαση για αδίκημα που συνεπάγεται κώλυμα 
διορισμού σε θέση δημοσίου υπαλλήλου ή έκπτωση 
δημοσίου υπαλλήλου, σύμφωνα με τα άρθρα 5, 8, 9 και 
149 του ν. 3528/2007 (Α'26), όπως ισχύει, 
β) δεν έχει πτωχεύσει, 

γ) δεν έχει αποκλεισθεί ή παυθεί από αρμόδια αρχή 
από την άσκηση ενός επαγγέλματος ή δεν του έχει 
απαγορευθεί η ανάληψη θέσης διευθυντού ή στελέ¬ 
χους οιουδήποτε δημόσιου νομικού προσώπου, λόγω 
της διάπραξης σοβαρού πειθαρχικού παραπτώματος, 
δ) δεν συντρέχει στο πρόσωπό του περίπτωση σύ¬ 
γκρουσης συμφερόντων, όπως ορίζεται στις διατάξεις 
της παραγράφου 2 του άρθρου 9 του ν. 4270/2014 (Α' 143), 
ε) δεν είναι σύζυγος ή συγγενής εξ αίματος ή εξ αγ¬ 
χιστείας μέχρι δεύτερου βαθμού ή κατιών σε ευθεία 
γραμμή του Προέδρου ή άλλου μέλους του Δ.Σ (δεν 
αφορά σε περιπτώσεις διορισμού του πρώτου Δ.Σ), 
στ) δεν είναι προϊστάμενος ή μέλος του προσωπικού 
του Ελληνικού Δημοσιονομικού Συμβουλίου, 
ζ) ειδικά κατά τον διορισμό του πρώτου Δ.Σ, δεν είναι 
ή δεν έχει διατελέσει μέλος της Βουλής των Ελλήνων, 
του Ευρωκοινοβουλίου, της Κυβέρνησης ή εκτελεστικών 
οργάνων πολιτικού κόμματος. 

Δεν εξετάζεται και απορρίπτεται ως απαράδεκτη υπο¬ 
ψηφιότητα, εφ’ όσον στην αίτηση ή το βιογραφικό δεν 
αναγράφονται στοιχεία τηλεφωνικής ή/και ηλεκτρονικής 
επικοινωνίας με τον υποψήφιο. 

2. Μετά τη λήξη της προθεσμίας υποβολής αίτησης 
και βιογραφικού σημειώματος, ο Υπουργός Οικονομικών 
συγκαλεί την επιτροπή αξιολόγησης και επιλογής που 
αποτελείται από τον ίδιο, το Διοικητή της Τράπεζας 
της Ελλάδος και τον Πρόεδρο του Ελεγκτικού Συνεδρί¬ 
ου, η οποία εξετάζει τις υποψηφιότητες και καταρτίζει 
κατάλογο επικρατέστερων υποψηφίων, αποτελούμενο 
από διπλάσιο αριθμό υποψηφίων σε σχέση με τον αριθ¬ 
μό των σχετικών θέσεων, με βάση τα προσόντα των 
υποψηφίων, τον οποίο και θα υποβάλει στο Υπουργικό 
Συμβούλιο. 

3. Η επιτροπή αξιολόγησης και επιλογής συνέρχεται 
σε τόπο και χρόνο που ανακοινώνει στα μέλη της ο 
Υπουργός Οικονομικών και εξετάζει τις υποβληθείσες 
αιτήσεις και βιογραφικά, αποκλείοντας τις υποψηφιότη¬ 
τες εκείνες, για τις οποίες δεν έχει υποβληθεί αίτηση 
και βιογραφικό σύμφωνα με την προηγούμενη παράγρα¬ 
φο ή δεν πληρούν τις τασσόμενες από το νόμο και την 
παρούσα πρόσκληση προϋποθέσεις, περί απαιτούμε- 
νων επιστημονικών και επαγγελματικών προσόντων, τα 
οποία εκλαμβάνονται ως τα ελάχιστα απαιτούμενα για 
την κάλυψη των θέσεων του Προέδρου και των μελών 
του Διοικητικού Συμβουλίου. 

Μετά την, σύμφωνα με τα προηγούμενα, εξέταση των 
αιτήσεων και των βιογραφικών των υποψηφίων, τα μέλη 
της Επιτροπής καταρτίζουν κατάλογο υποψηφίων, που 
πληρούν, κατ’ ελάχιστο, τα απαιτούμενα, από το νόμο, 
προσόντα. 


4. Εφόσον τα μέλη της Επιτροπής, κατά πλειοψηφία, 
το κρίνουν απαραίτητο, δύνανται να καλέσουν σε προ¬ 
φορική συνέντευξη τους επικρατέστερους ή το σύνολο 
των υποψηφίων, προκειμένου να αξιολογήσουν εάν τα 
στοιχεία της προσωπικότητας τους παρέχουν εχέγ¬ 
γυο επαρκούς ανταπόκρισης στις ανάγκες της θέσης. 
Μέρος της συνέντευξης μπορεί να γίνει σε άλλη, πλην 
της ελληνικής, γλώσσα, προκειμένου να διακριβωθεί ο 
βαθμός της επάρκειας της γνώσης της ξένης γλώσσας 
του υποψηφίου. 

5. Σε οποιοδήποτε στάδιο της διαδικασίας, η Επιτροπή 
έχει δικαίωμα να ζητήσει την προσκόμιση οποιουδήποτε 
δημοσίου ή ιδιωτικού εγγράφου, το οποίο κρίνει ανα¬ 
γκαίο, προκειμένου να επιβεβαιώσει την ύπαρξη συγκε¬ 
κριμένων επιστημονικών ή επαγγελματικών προσόντων 
των υποψηφίων ή την συνδρομή κωλυμάτων ή λόγων 
αποκλεισμού τους. 

6. Μετά το πέρας της διαδικασίας αξιολόγησης, η 
Επιτροπή συντάσσει συνοπτικό πρακτικό, σχετικά με τη 
διαδικασία που ακολουθήθηκε και υποβάλει κατάλογο 
με τους δέκα (10) επικρατέστερους υποψηφίους, ήτοι δι¬ 
πλάσιο αριθμό υποψηφίων σε σχέση με τις υπό κάλυψη 
θέσεις, τον οποίο υποβάλει στο Υπουργικό Συμβούλιο, 
με αναφορά στα επιστημονικά και επαγγελματικά προ¬ 
σόντα, καθώς και στην εν γένει προσωπικότητα κάθε 
υποψηφίου. 

Σε περίπτωση που οι υποψήφιοι είναι λιγότεροι από 
το διπλάσιο αριθμό των θέσεων, είτε διότι δεν υπο¬ 
βλήθηκε επαρκής αριθμός αιτήσεων είτε διότι οι υπο¬ 
βληθείσες αιτήσεις δεν πληρούν τις προϋποθέσεις για 
την επιλογή του υποψηφίου, στον υποβαλλόμενο στο 
Υπουργικό Συμβούλιο κατάλογο περιλαμβάνονται όλοι 
οι υποψήφιοι. 

7. Το Υπουργικό Συμβούλιο επιλέγει τον Πρόεδρο και 
τα μέλη του Δ.Σ. μεταξύ των περιλαμβανόμενων στον 
κατάλογο της προηγούμενης παραγράφου. Ειδικά κατά 
την πρώτη εφαρμογή της διαδικασίας επιλογής για το 
διορισμό του πρώτου Δ.Σ. το Υπουργικό Συμβούλιο απο¬ 
φασίζει και για το χρόνο λήξης της θητείας εκάστου 
μέλους, πλην του Προέδρου. Ο Πρόεδρος και ένα ακό¬ 
μη μέλος επιλέγονται από το Υπουργικό Συμβούλιο με 
εξαετή, δύο άλλα μέλη με πενταετή και ένα μέλος με 
τετραετή θητεία. Μετά τον πρώτο διορισμό, η θητεία 
όλων των μελών, συμπεριλαμβανομένου και του Προέ¬ 
δρου, είναι πενταετής. Η θητεία των διοριζομένων δεν 
ανανεώνεται. 

8. Το Δ.Σ εγκρίνεται από την ειδική μόνιμη Επιτροπή 
Θεσμών και Διαφάνειας της Βουλής. 

9. Μετά την, κατά τα ανωτέρω, διαδικασία επιλογής, 
ο Υπουργός Οικονομικών εκδίδει απόφαση περί διο¬ 
ρισμού του Προέδρου και των μελών του Δ.Σ., από τη 
δημοσίευση της οποίας άρχεται η λειτουργία του Δη¬ 
μοσιονομικού Συμβουλίου. 

Β. Γραμματειακή υποστήριξη της Επιτροπής 

Η Επιτροπή αξιολόγησης υποστηρίζεται γραμματειακά 
από Νομικό ο οποίος υπηρετεί στο Νομικό Γ ραφείο του 
Υπουργού Οικονομικών. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 13 Αυγούστου 2014 

Ο ΥΠΟΥΡΓΟΣ 

ΓΚΙΚΑΣ ΧΑΡΔΟΥΒΕΛΗΣ 

